ΓΡΑΠΤΗ ΕΡΩΤΗΣΗ E-2999/98

υποβολή: Klaus Lukas (NI) προς την Επιτροπή

(8 Οκτωβρίου 1998)

Θέμα: Τελωνειακά προβλήματα με τη διέλευση αυτοκινήτων από τα σύνορα

Σύμφωνα με πληροφορίες, δεν επιτρέπεται σε άτομα που κατοικούν σε ένα κράτος μέλος της ΕΕ να χρησιμοποιούν ένα ιδιωτικό αυτοκίνητο που έχει π.χ. ελβετικές πινακίδες για την είσοδο σε ένα κράτος της ΕΕ εκτός εάν πρόκειται για επιστροφή στον τόπο κατοικίας. Εάν όμως το ενδιαφερόμενο άτομο βρίσκεται σε ταξίδι διακοπών ή επαγγελματικό ταξίδι και θέλει να επισκεφθεί και ένα άλλο κράτος της ΕΕ, δεν μπορεί να συνεχίσει το ταξίδι αυτό με το ίδιο αυτοκίνητο εκτός εάν το όχημα εκτελωνιστεί. Είναι αυτονόητο ότι η διάταξη αυτή προκαλεί μεγάλη επιβάρυνση για τους επαγγελματίες και τους τουρίστες. Σύμφωνα με σχετική έρευνα το πρόβλημα αυτό προκαλείται από τον κανονισμό 2454/93(1).

1. Είναι γνωστή η κατάσταση αυτή στην Επιτροπή; Εάν ναί, από πότε;

2. Γιατί παρέλειψε μέχρι τώρα η Επιτροπή να προτείνει διορθωτικές διατάξεις επί του προκειμένου;

3. Για ποιό λόγο θεσπίστηκαν οι εν λόγω διατάξεις;

4. Γιατί δεν λαμβάνονται υπόψη τα ειδικά δεδομένα γεωγραφικής γειτνίασης περιφερειών της ΕΕ και τρίτων χωρών;

5. Υπάρχει πρόθεση να τροποποιηθούν οι διατάξεις αυτές κατά τρόπον ώστε άτομα που κατοικούν σε ένα κράτος μέλος της ΕΕ να μπορούν να χρησιμοποιούν τουλάχιστον προσωρινά ένα αυτοκίνητο με μη κοινοτικές πινακίδες σε ένα κράτος μέλος της Κοινότητας; Εάν όχι, γιατί; Εάν ναί, πότε θα ληφθούν τα αναγκαία μέτρα;

Απάντηση του κυρίουMonti εξ ονόματος της Επιτροπής

(15 Ιανουαρίου 1999)

1. Σύμφωνα με τις διατάξεις του άρθρου 719 του κανονισμού (ΕΟΚ) 2454/93 για τον καθορισμό ορισμένων διατάξεων εφαρμογής του κοινοτικού τελωνειακού κώδικα, τα άτομα που έχουν εγκατασταθεί σε ένα κράτος μέλος δεν μπορούν να υπάγουν υπό το καθεστώς προσωρινής εισαγωγής ένα μισθωμένο όχημα με αριθμούς κυκλοφορίας τρίτης χώρας παρά μόνον εφόσον η μετατόπιση αποβλέπει στην επιστροφή στο κράτος μέλος της κατοικίας των. Στα τέλη του έτους 1997, η Επιτροπή ενημερώθηκε για πρώτη φορά ότι η ρύθμιση αυτή προξενεί προβλήματα στην περιοχή Vorarlberg και στην Haute Savoie.

3. Οι διατάξεις του άρθρου 719 προέρχονται απάυτές της σύμβασης της Κωνσταντινούπολης(2).

2. και 5. Σύμφωνα με πληροφορίες που ελήφθησαν από τις ελβετικές αρχές, η κατάσταση αυτή αφορά περίπου 45 οχήματα το μήνα. Όμως, οι ελβετικές επιχειρήσεις μίσθωσης διοργάνωσαν ένα σύστημα κοινοπραξίας ("pooling") στο οποίο συγκεντρώνουν οχήματα με αριθμό κυκλοφορίας κοινοτικής χώρας τα οποία στη συνέχεια μισθώνουν σε κατοίκους της Κοινότητας. Συχνά, το σύστημα αυτό επιτρέπει να αποφευχθεί η δαπανηρή επιστροφή των οχημάτων αυτών. Τούτο μπορεί να αποσοβήσει τις δυσκολίες που απορέουν από την τρέχουσα ισχύουσα νομοθεσία, που δεν επιτρέπει τη χρήση ελβετικών οχημάτων από άτομα εγκατεστημένα στην Κοινότητα, αλλά δεν λύνει το πρόβλημα, ενώ η μόνη οδός είναι η τροποποίηση της νομοθεσίας. Προς το σκοπό αυτό, διεξήχθησαν ανταλλαγές απόψεων στους κόλπους της επιτροπής του κοινοτικού τελωνειακού κώδικα και τόσο η Επιτροπή όσο και τα κράτη μέλη, αναγνωρίζουν ότι η ιδιαίτερη αυτή γεωγραφική κατάσταση ορισμένων περιοχών θα πρέπει να ληφθεί υπόψη, όπως η κατάσταση του Vorarlberg και της Haute Savoie, λόγω της σύνδεσής τους με την ελβετική υποδομή. Η Επιτροπή παρακολουθεί με προσοχή το θέμα και εξετάζει προς το παρόν, τα πιθανά μέτρα αναζήτησης λύσεως. Εξαιτίας επίσης της ευαισθησίας του προβλήματος για τα κράτη μέλη, δεν είναι δυνατόν να προβλεφθεί εάν και πότε τα ενδεχόμενα μέτρα θα μπορέσαν να εγκριθούν.

4. Η τρέχουσα ισχύουσα ρύθμιση δε δημιούργησε προβλήματα έως το 1997. Εξάλλου, θα πρέπει να υπενθυμισθεί ότι ένα ενδιαφερόμενο κράτος μέλος (η Αυστρία) δεν ήταν μέλος της Κοινότητας κατά τη στιγμή της έκδοσης του κανονισμού (ΕΟΚ) 2454/93.

(1) ΕΕ L 253 της 11.10.1993, σελ. 1.

(2) Σύμβαση της Κωνσταντινούπολης της 26ης Ιουνίου 1990, η οποία εγκρίθηκε με την απόφαση αριθ. 93/239/ΕΟΚ του Συμβουλίου της 15ης Μαρτίου 1993, που αφορά τη σύναψη της σύμβασης για την προσωρινή εισαγωγή και την αποδοχή των παραρτημάτων της (ΕΕ L 130 της 27.5.1993).